張野人求詩
作者：釋德洪
朝代：宋

paragraphs: 醉看湘山二十春，杖藜疾趨旋路塵。
兒童拍手呼不住，並行磨之不怒瞋。
人間禍福本無象，引手按之如有神。
草鞵不踏公卿門，術中玉石兩俱焚。
不知世上有憎愛，一味但覺山林尊。
得錢行沽付一醉，兒啼妻號了不聞。
孔仲山爲阿里卒，吳門亦藏梅子真。
何年笑跨紫雲去，舉手山頭謝世人。